মাদক কারবারের প্রতিবাদে কালীগঞ্জে অবরোধ

নদীয়া: এলাকায় দিন দিন বাড়ছে মাদকের (Drug) কারবার। যা নিয়ে হেলদোল নেই প্রশাসনের (Administration)। তা নিয়ে ক্ষোভ বাড়ছিল। এবার মাদক কারবার রুখতে পুলিশের (Police) নিষ্ক্রিয়তার অভিযোগ তুলে রাজ্য সড়ক অবরোধ করে বিক্ষোভে সামিল হলেন এলাকাবাসী। আজ, শনিবার সকাল থেকেই কালীগঞ্জ থানার (Kaliganj PS) ছোট চাঁদ ঘর এলাকায় বেতাই পলাশী রাজ্য সড়ক অবরোধ করেন তাঁরা।

স্থানীয়দের অভিযোগ, দীর্ঘদিন ধরেই কালীগঞ্জ ও পলাশিপাড়া থানার একাংশ মাদক কারবারের আঁতুড়ঘরে পরিণত হয়েছে। এর ফলে এলাকার যুব সমাজ মাদকাসক্ত হয়ে পড়ছে। মাদকের টাকা জোগাড় করতে চুরির রাস্তা বেছে নিচ্ছে মাদকাসক্তরা। এর ফলে এলাকায় চুরির ঘটনা বাড়ছে। আজ সকালে মাদকাসক্ত এক পরিযায়ী শ্রমিক ব্যাগ চুরি করে ছোট চাঁদ ঘর বিশ্রামাগারে নিয়ে আসে। বিষয়টি স্থানীয়দের নজরে পরতেই তাঁরা উত্তেজিত হয়ে ওঠেন। ওই মাদকাসক্তকে মারধর করেন তারা।

আরও পড়ুন: জেলায় জেলায় শীতের আগমনী বার্তা

এরপরই মাদক কারবারের প্রতিবাদে রাজ্য সড়ক অবরোধ করে বিক্ষোভ দেখাতে থাকেন স্থানীয় বাসিন্দারা। খবর পেয়ে ঘটনাস্থলে যায় কালীগঞ্জ থানার পুলিস। তাদের সাথে অবরোধকারীদের বচসা শুরু হয়। এই প্রতিবেদন লেখা পর্যন্ত অবরোধ চলছে। স্থানীয় বাসিন্দা তুহিন মণ্ডল, স্থানীয় বাসিন্দা পিয়ার উদ্দিন মণ্ডল জানিয়েছেন, পুলিশ এখনও এই বিষয়ে নিষ্ক্রিয় হয়ে রয়েছে। পুলিশকে সক্রিয় হতে হবে।